ไม่หลุด 1,200 จุด
เท่าที่ถามความเห็นนักวิเคราะห์ และผู้จัดการกองทุน
19 ต.ค. 2563

ลูบคมตลาดทุน : ธนะชัย ณ นคร
เท่าที่ถามความเห็นนักวิเคราะห์ และผู้จัดการกองทุน
ต่างแสดงความมั่นใจว่าดัชนีตลาดหลักทรัพย์ฯ จะไม่หลุดระดับ 1,200 จุด
หรือ (หาก) สมมุติว่า หลุดจาก 1,200 จุดจริง ๆ
ดัชนีจะวิ่งกลับขึ้นมาได้ในช่วงเวลาไม่กี่วัน
ส่วนที่มีความกังวลหรือปล่อยข่าวกันออกมาว่า หากสถานการณ์รุนแรงมากขึ้น แล้วทำให้ดัชนีอาจลงไปถึง 1,000 จุดนั้น
นักวิเคราะห์ต่าง ๆ ไม่เชื่อว่าจะเป็นเช่นนั้น
มีคำถามว่า แล้ววานนี้ทำไมดัชนีปรับลงแรง (-24.93 จุด ปิด 1,208.75 จุด)
คำตอบ คือว่า ก่อนหน้านี้ นักลงทุนต่างชาติ และกองทุนต่าง ๆ ไม่ได้ให้น้ำหนักเรื่องการชุมนุมทางการเมือง (ในประเทศ) เป็นปัจจัยลบหลัก
ดัชนีที่ลงมาก่อนหน้านี้
ปัจจัยหลัก ๆ มาจากต่างประเทศ เช่น โควิด-19 ที่ยังคงแพร่ระบาดในหลายประเทศ การเลือกตั้งประธานาธิบดี และนโยบาย-ตัวเลขด้านเศรษฐกิจ สหรัฐฯ
ส่วนเรื่องการเมืองในประเทศเป็นปัจจัยลบท้าย ๆ
ทว่า จากการชุมนุมทางการเมือง และการเข้าสลายผู้ชุมนุมเมื่อวันศุกร์ที่ผ่านมา
ทำให้นักลงทุนสถาบันเกิดความกังวล
จึงเลื่อนปัจจัยทางการเมืองในประเทศมาเป็นเรื่องที่ต้องติดตาม จึงต้องเกิดการปรับโพสิชั่น หรือพอร์ตลงทุน
เป้าหมายก็เพื่อลดความเสี่ยง
วานนี้ ตลาดหุ้นไทยในช่วงเช้า เห็นว่า ทั้งกองทุน และต่างประเทศขายหุ้นกันออกมาค่อนข้างมาก
แต่พอเปิดมาภาคบ่าย
แม้กองทุนยังขายอยู่ต่อจากภาคเช้า แต่นักลงทุนต่างประเทศกลับพลิกเข้ามาซื้อ
ทำให้วานนี้พอร์ตต่างชาติ “ซื้อสุทธิ” ในตลาดหุ้นไทยไปกว่า 366 ล้านบาท เหนือการคาดหมายของนักวิเคราะห์ที่มองกันว่า ต่างชาติน่าจะขายออกมาค่อนข้างหนัก
ยังไม่มีข้อมูลว่า เหตุใด ต่างชาติถึงย่องกลับมาซื้อในช่วงภาคบ่าย
ส่วนในมุมของนักวิเคราะห์รายหนึ่งบอกว่า ยังไม่น่าจะมีนัยสำคัญ หรือบ่งบอกว่า ต่างชาติเพิ่งกลับมาซื้อหุ้นไทย
เขาอาจจะมองว่า หุ้นบางตัว ราคาลงมาเยอะ เลยทยอยซื้อสะสมไว้
แต่ในช่วงนี้ไปจนถึงปลายปี 2563 ต่างชาติน่าจะยังขายมากกว่าซื้อ
ส่วนนักลงทุนสถาบันที่ขายสุทธิ 3,710  ล้านบาท ถือเป็นการปรับพอร์ต ขายหุ้นที่คาดว่าจะได้รับผลกระทบจากการชุมนุมออกจากพอร์ตไป
แล้วหันมาถือเงินสดมากขึ้นเพื่อรอดูสถานการณ์
หรือโยกไปซื้อหุ้นตัวอื่นที่ดูแล้วปลอดภัย
นักวิเคราะห์ส่วนใหญ่ยังแนะนำให้หลีกหุ้นท่องเที่ยว เช่น  AOT ERW CENTEL และ MINT
เพราะแม้จะมีมาตรการภาครัฐดึงนักท่องเที่ยวเข้ามา แต่หากยังมีการชุมนุมยืดเยื้อไปเรื่อย ๆ บวกกับหวั่นเหตุการณ์รุนแรงตามมา (หากมีการสลายชุมนุม)
นักท่องเที่ยวต่างชาติ ก็น่าจะยังไม่เดินทางมาไทย
ส่วนหุ้นกลุ่มที่ถูกแนะนำว่าทยอยซื้อได้ เป็นกลุ่มพาณิชย์และอาหาร–เครื่องดื่ม เช่น CPALL-CPF-TU-ICHI-HTC-TACC กลุ่มเหล่านี้ถือว่าปลอดภัย หรืออาจจะเป็นหุ้นเชิงบวกจากการชุมนุมด้วย
แม้ดัชนีจะถูกคาดหมายว่าไม่น่าจะหลุดต่ำกว่า 1,200 จุด
แต่ดัชนีจะไม่วิ่งขึ้นมาแบบร้อนแรงแน่นอน
แนวต้านยังอยู่บริเวณ 1,220, 1,230 และ 1,250 จุด จากแรงหนุนของหุ้นที่ถูกประมาณการว่า งบไตรมาส 3/2563 จะออกมาดี (ส่วนใหญ่เป็นหุ้นกลาง-เล็ก)